b'\n_START_ARTICLE_\nLongyearbyen\n_START_PARAGRAPH_\nLongyearbyen je najve\xc4\x87e naselje i glavni grad norve\xc5\xa1kog prekomorskog teritorija Svalbarda. Naselje se nalazi na Spitsbergenu, najve\xc4\x87em otoku svalbardskog oto\xc4\x8dja, a u njemu trenutno \xc5\xbeivi oko 1.800 ljudi, uglavnom Norve\xc5\xbeana i Rusa._NEWLINE_Naselje je 1906. godine osnovao John Munroe Longyear, po kojem je i dobilo ime koje na norve\xc5\xa1kom zna\xc4\x8di Longyearov grad. Naselje je 1943. bilo razru\xc5\xa1eno od strane Nijemaca, ali je ubrzo nakon Drugog svjetskog rata obnovljeno. Do po\xc4\x8detka devedesetih godina 20. stolje\xc4\x87a glavna djelatnost u naselju je bilo ugljeno rudarstvo. Danas Longyearbyen nudi \xc5\xa1iroku ponudu aktivnosti i ustanova, pa se u njemu nalaze zatvoreni bazeni, sportska dvorana, trgovina s ku\xc4\x87nim potrep\xc5\xa1tinama, tri hotela, crkva, suvenirnice itd. 1993. godine u naselju je otvoren i sveu\xc4\x8dili\xc5\xa1ni centar._NEWLINE_Longyearbyen je najsjevernije naselje na svijetu kojem se mo\xc5\xbee pristupiti bez ikakvih problema, budu\xc4\x87i da se u njegovoj okolici nalazi zra\xc4\x8dna luka u koju se mo\xc5\xbee do\xc4\x87i redovitim letovima iz norve\xc5\xa1kih gradova Troms\xc3\xb8a i Osla. Budu\xc4\x87i da se nalazi sjeverno od Arkti\xc4\x8dkog kruga, u naselju polarna no\xc4\x87 traje od kraja listopada do sredine velja\xc4\x8de, a polarni dan od sredine travnja do sredine kolovoza.'